ཡང་གོང་སྨྲས་བཞིན་བེ་རིའམ་བེ་རི་ཁྲི་སྐོར་གསུམ་ཟེར་བ་རྣམས་ཐོག་མར་ཕལ་ཆེར་མདོ་སྨད་ཡུལ་དུ་ཡོད་ཚོད་འདུག་ལ།དེས་ན་ས་པཎ་སྨད་ཕེབས་ཀྱི་སྐབས།ངས་བི་རི་ཁྲིད་ནས་ངོ་བལྟས།འདིར་ཤིན་ཏུ་ངོ་བལྟ་ལེགས་པས།སྟོད་མངའ་རིས།དབུས་གཙང་བ་རྣམས་ངོ་བལྟས།བི་རི་ཐ་ཐད་ཚོ་ཡང་ངོ་བལྟ་བར་ཡོད་བྱས་པས།ད་བར་ལ་དམག་མ་སོང་བ་དེས་ཕན་པ་ཡིན་ཏེ།སྟོད་ཀྱི་མི་རྣམས་དེ་ཚོ་མི་ཤེས་ཏེ་མཆིས།ཞེས་པའི་བི་རིའམ་བེ་རི་དེ་ཡང་སྔར་ཁོ་བོས་དེང་སང་གི་ཆབ་མདོའི་བི་རི་འདི་ཡིན་ཤག་བྱས་པར་མ་ཟད།དེ་ལ་ཞིབ་འཇུག་གནད་དུ་ཕིགས་པ་བྱ་འདོད་ཀྱིས་ཆེད་དུ་ཁམས་སུ་བསྐྱོད་ནས་ཞིབ་འཇུག་དང་འབྲེལ་བོད་ཡིག་གི་ཡིག་ཚང་མང་པོ་ཞིག་ཀློག་སྐབས།ཡང་ཁོ་བོའི་སྔར་གྱི་དམ་བཅའ་དེའང་བྱེ་མའི་འཆང་བུར་འགྱུར་ཉེ་ཡོད་པ་ཚོར།གང་ཞེ་ན།ས་པཎ་གྱིས་ཁྲིད་པའི་བི་རིའམ་བེ་རི་དེ་ནི་དེང་སང་གི་ཆབ་མདོའི་བེ་རིའི་སྡེ་འདི་ཡིན་པར་ཐེ་ཚོམ་མི་ཟ་ཐབས་མེད་བྱུང་།རྒྱུ་མཚན་ནི་ཆབ་མདོའི་བེ་རི་འདི་གཙོ་བོ་བེ་རི་རྒྱལ་པོ་ཆོས་འབུམ་བྱ་བ་ནས་མི་སྡེ་མགོ་འཚོས་ཏེ་བེ་རི་མི་བརྒྱ་རྟ་བརྒྱ་ཟེར་བའི་དམག་དཔོན་བཙན་དྲག་ཅན་དག་གི་སྟོབས་ཤུགས་ལ་བརྟེན་ནས་བེ་རི་རྒྱལ་པོ་དོན་ཡོད་རྒྱལ་བར་དུ་མི་རབས་གསུམ་ཙམ་ལ་བར་ཁམས་སུ་དབང་སྒྱུར་བྱས་པ་ཡིན་ལ།དེའི་སྔོན་དུ་བེ་རི་འདི་ལ་བཤད་རྒྱུན་ཙམ་ལས་ལོ་རྒྱུས་གང་ཡང་བཙལ་རྒྱུ་མི་རྙེད།དཔེར་ན།ལྷ་ཐོག་རྒྱལ་པོ་ལྟ་བུ་ཡིན་ན་སྔོན་བོད་བཙན་པོའི་དུས་སྐབས་ནས་བར་ཁམས་ཕྱོགས་འདིར་ཡོད་ཚུལ་ཁོང་ཚོའིལྷ་ཐོག་རྒྱལ་རབསསོགསསུ་བཀོད་ཡོད་པ་ལྟར་དང་།དེ་ལས་བེ་རི་ལ་མཚོན་ན་དེ་ལྟ་བུའི་ལོ་རྒྱུས་རིང་མོ་གླེང་རྒྱུ་མི་འདུག་ལ།ཡིག་རིས་སུ་བཀོད་པའང་མི་མཐོང་བར་འདུག